b'\n_START_ARTICLE_\nJugoslavija\n_START_PARAGRAPH_\nJugoslavija je skupno ime ve\xc4\x8d dr\xc5\xbeav ju\xc5\xbenoslovanskih narodov na ozemlju severozahodnega Balkana med letoma 1918 in 2003.\n_START_SECTION_\nKraljevina Srbov, Hrvatov in Slovencev (Kraljevina SHS)\n_START_PARAGRAPH_\nPo porazu Avstro-Ogrske in sil osi sta hrva\xc5\xa1ki sabor v Zagrebu in ljudski shod v Ljubljani 29. oktobra 1918 razglasila narodno osvoboditev in ustanovitev samostojne Dr\xc5\xbeave Slovencev, Hrvatov in Srbov s sredi\xc5\xa1\xc4\x8dem v Zagrebu. Nevarnost s strani Italije, ki je zasedla Primorsko in Istro ter dele Dalmacije, in pritisk Srbov po zdru\xc5\xbeitvi v skupno dr\xc5\xbeavo, sta povzro\xc4\x8dila 1. decembra 1918 zdru\xc5\xbeitev Dr\xc5\xbeave SHS s Kraljevino Srbijo v Kraljevino Srbov, Hrvatov in Slovencev._NEWLINE_Prva ustava Kraljevine SHS - Vidovdanska ustava - je bila sprejeta 28. junija 1921. Kraljevino Srbov, Hrvatov in Slovencev je opredelila kot monarhijo treh enakopravnih plemen in kot uradni jezik dolo\xc4\x8dila srbo-hrva\xc5\xa1ko-slovenski jezik.\n_START_SECTION_\nDruga svetovna vojna\n_START_PARAGRAPH_\n25. marca 1941 s podpisom pogodbe na Dunaju Jugoslavija pristopi k trojnemu paktu. 27. marca po demonstracijah v Beogradu prevzame oblast skupina oficirjev jugoslovanske vojske in prekli\xc4\x8de podpis pakta. 6. aprila Tretji rajh z letalskim napadom na Beograd za\xc4\x8dne vojno proti Jugoslaviji, ki 17. aprila kapitulira. Dr\xc5\xbeavno ozemlje je razdeljeno med Nem\xc4\x8dijo, Italijo, Mad\xc5\xbearsko, Bolgarijo in Albanijo ter marionetni dr\xc5\xbeavi Neodvisno dr\xc5\xbeavo Hrva\xc5\xa1ko (razgla\xc5\xa1ena 10. aprila) in \xc4\x8crno goro._NEWLINE_Na 2. zasedanju AVNOJ v Jajcu je 29. novembra 1943 povojna dr\xc5\xbeava zasnovana kot federacija petih narodov (Srbov, Hrvatov, Slovencev, Makedoncev in \xc4\x8crnogorcev) in \xc5\xa1estih federalnih enot (Srbija, Hrva\xc5\xa1ka, Slovenija, Makedonija, \xc4\x8crna gora ter Bosna in Hercegovina), ob tem \xc4\x8dasu tudi Sand\xc5\xbeak kot sedma federalna enota.\n_START_SECTION_\nDemokrati\xc4\x8dna federativna Jugoslavija (DFJ)\n_START_PARAGRAPH_\nNa tretjem zasedanju AVNOJ v Beogradu je 10. avgusta 1945 nova Jugoslavija dobila ime Demokrati\xc4\x8dna federativna Jugoslavija (DFJ). Ime se je namerno izognilo omembi dr\xc5\xbeavne ureditve nove dr\xc5\xbeave, kar naj bi skladno s sporazumom Tito-\xc5\xa0uba\xc5\xa1i\xc4\x87, podpisanem na Visu 16. junija 1944, ljudstvo Jugoslavije na referendumu izreklo, v kak\xc5\xa1ni dr\xc5\xbeavni ureditvi \xc5\xbeeli \xc5\xbeiveti.\n_START_SECTION_\nFederativna ljudska republika Jugoslavija (FLRJ)\n_START_PARAGRAPH_\nNa volitvah v ustavodajno skup\xc5\xa1\xc4\x8dino 11. novembra 1945, kjer me\xc5\xa1\xc4\x8danske stranke dejansko niso sodelovale, je prepri\xc4\x8dljivo zmagala Ljudska fronta, katere nosilec je bil Josip Broz Tito. 29. novembra 1945 je ustavodajna skup\xc5\xa1\xc4\x8dina razglasila republiko in spremenila ime dr\xc5\xbeave v Federativna ljudska republika Jugoslavija.\n_START_SECTION_\nZvezna republika Jugoslavija\n_START_PARAGRAPH_\nZvezna republika Jugoslavija (ZRJ) je bila razgla\xc5\xa1ena 27. aprila 1992 kot samozvana edina naslednica SFRJ, kar pa mednarodna skupnost ni priznala._NEWLINE_S sprejetjem nove ustave 4. februarja 2003 se je ZRJ preoblikovala v ohlapnej\xc5\xa1o konfederacijo dveh dr\xc5\xbeavnih enot in privzela novo ime, Dr\xc5\xbeavna skupnost Srbije in \xc4\x8crne gore._NEWLINE_3. junija 2006 je \xc4\x8crna gora razglasila neodvisnost, s \xc4\x8dimer je od Dr\xc5\xbeavne skupnosti Srbije in \xc4\x8crne gore, ostala le Srbija. _NEWLINE_5.junija je tudi parlament Srbije razglasil neodvisnost in samostojnost, s \xc4\x8dimer je propadla Dr\xc5\xbeavna skupnost Srbije in \xc4\x8crne gore kot preostanek Jugoslavije.'